ΓΡΑΠΤΗ ΕΡΩΤΗΣΗ E-3458/96 υποβολή: Carlos Carnero Gonzαlez (GUE/NGL), Laura Gonzαlez Αlvarez (GUE/NGL) και Alonso Puerta (GUE/NGL) προς την Επιτροπή (9 Δεκεμβρίου 1996)

Θέμα: Σχέσεις ΕΕ-Κούβας

Γνωρίζει η Επιτροπή τη νέα θέση της Ισπανικής κυβέρνησης όσον αφορά τις σχέσεις μεταξύ της ΕΕ και της Κούβας;

Τι είδους σχέσεις διατηρεί σήμερα η Επιτροπή με την Κούβα;

Ποια προγράμματα αναπτύσσει σήμερα η Επιτροπή με την Κούβα είτε σε επίπεδο κυβερνητικών οργανισμών είτε ΜΚΟ;

Θα προβεί η επιτροπή σε τροποποίηση των σχέσεων μεταξύ της ΕΕ και της Κούβας; Και αν ναι, κατά ποιον τρόπο;

Aπάντηση του κ. Marνn εξ ονόματος της Επιτροπής (10 Ιανουαρίου 1997)

Η κοινή θέση για τις σχέσεις μεταξύ της Κοινότητας και της Κούβας που εγκρίθηκε από το Συμβούλιο στις 2 Δεκεμβρίου 1996 συστηματοποιεί τις κατευθυντήριες γραμμές των σχέσεων που θα διατηρήσουν τα κράτη μέλη και η Επιτροπή με την Κούβα. Ορίζει μια γραμμή συνέχισης και συνέπειας με τις προηγούμενες θέσεις της Κοινότητας και ιδίως με αυτές που είχαν ληφθεί στα Ευρωπαϊκά Συμβούλια της Μαδρίτης και της Φλωρεντίας. Επιτρέπει να διατηρηθεί μια ισορροπία μεταξύ της επαγρύπνισης, όσον αφορά τα δικαιώματα του ανθρώπου και της στήριξης της διαδικασίας εκσυγχρονισμού της οικονομίας και της κοινωνίας. Από μια γενικότερη άποψη, η κοινή θέση έχει το προτέρημα ότι επαναβεβαιώνει τον ειδικό χαρακτήρα της ευρωπαϊκής προσέγγισης έναντι της Κούβας, ιδίως επαναλαμβάνοντας την άρνηση να προσπαθήσει να επιτύχει εξέλιξη της κουβανικής κατάστασης με την έγκριση καταναγκαστικών και επαχθών για τον πληθυσμό οικονομικών μέτρων.

Όσον αφορά τη συνεργασία με την Κούβα, από το 1993, η Επιτροπή επεξεργάστηκε, αφενός, ένα πρόγραμμα ανθρωπιστικής βοήθειας των δράσεων στηρίζοντας την επισιτιστική αυτάρκεια και ορισμένες συγκεκριμένες δράσεις οικονομικής συνεργασίας που ανταποκρίνονταν στις ιδιαιτερότητες της κουβανικής κατάστασης και που απέβλεπαν στο να στηρίξουν ορισμένες μεταρρυθμίσεις. Το σημαντικότερο τμήμα της κοινοτικής βοήθειας διοχετεύεται από ευρωπαϊκές μη κυβερνητικές οργανώσεις (ΜΚΟ). Οι κουβανικές αρχές έχουν εξάλλου αναλάβει την υποχρέωση ώστε αυτές οι ΜΚΟ να διατηρούν την ιδιοκτησία και τον έλεγχο των διανεμόμενων προϊόντων έως τη στιγμή της παράδοσής τους στους τελικούς παραλήπτες.

Οι δράσεις οικονομικής συνεργασίας εγγράφονται σε μία λογική κινήτρων που επιδιώκει ξεχωριστούς στόχους συμπληρωματικούς ωστόσο: τη στήριξη των μεταρρυθμίσεων και την εδραίωση της κοινωνίας των πολιτών καθώς και την ενίσχυση των οικονομικών δεσμών με τους ευρωπαίους εταίρους. Για παράδειγμα, εδώ και πολλά έτη, η Επιτροπή χρηματοδοτεί ένα ευρωπαϊκό περίπτερο στις δύο κύριες εμπορικές εκθέσεις της Κούβας (Αβάνα και Σαντιάγκο). Εφέτος, περίπου 100 επιχειρηματίες από 13 κράτη μέλη ήταν παρόντες στο κοινοτικό περίπτερο κατά την διεθνή έκθεση της Αβάνας, που έγινε από τις 3 έως τις 10 Νοεμβρίου 1996.

Η γενική φιλοσοφία της συνεργασίας που αναπτύσσεται με την Κούβα ανταποκρίνεται, από εδώ και στο εξής, στο πνεύμα της κοινής θέσης που εγκρίθηκε στις 2 Δεκεμβρίου 1996. Η Επιτροπή προτίθεται επομένως να συνεχίσει τη συνεργασία της με τους όρους και σύμφωνα με τους τρόπους που είχε πάντοτε ακολουθήσει και που ανταποκρίνονται πλήρως στα περιεχόμενα της κοινής θέσης που ενέκρινε το Συμβούλιο.